Nog koue kom dié naweekArgieffoto Suid-Afrikaners moet hulle staal vir ŉ paar koue dae wat oor groot dele van die land verwag word. Die Suid-Afrikaanse Weerdiens (SAWD) sê ŉ kouefront sal na verwagting Saterdag deur die Wes-Kaap beweeg en bibberweer in dié provinsie veroorsaak. Volgens Rejoyce Mohlamme, voorspeller by die weerdiens, sal ŉ hoëdrukstelsel wat op ŉ kouefront volg, die daling in temperature in die oostelike en sentrale gebiede van die land veroorsaak. “Die temperature sal van Sondag af in die Noord-Kaap, westelike gebiede van die Vrystaat, Oos-Kaap en KwaZulu-Natal daal,” sê Mohlamme. “Van Maandag af sal die temperature ook in Gauteng, die Hoëveld van Mpumalanga, Noordwes en die res van die Vrystaat beduidend daal.” Daar is Maandag ŉ 60%-kans op reën langs die KwaZulu-Natalse kus. Volgens Mohlamme sal temperature na verwagting teen Woensdag verbeter. Temperature sal van die naweek af op sommige plekke na verwagting tot onder 20 °C daal. Volgens die weerdiens word ŉ minimumtemperatuur van 7 °C en ŉ maksimumtemperatuur van 20 °C Dinsdag in Pretoria voorspel. In Johannesburg word ŉ minimum van 4 °C en ŉ maksimum van 18 °C voorspel. Sutherland in die Noord-Kaap kan ŉ minimum van -1 ˚C en ŉ maksimum van 8 °C teen Maandag verwag. Bloemfontein kan ŉ minimum van 0 ˚C en ŉ maksimum van 17 ˚C verwag, gevolg deur Bethlehem met ŉ minimum van 0 ˚C en ŉ maksimum van 18 ˚C. In die Oos-Kaap kan Cradock ŉ minimum van 1 ˚C en ŉ maksimum van 14 ˚C verwag. ŉ Maksimum van 15 °C en ŉ minimum van 10 °C word Maandag vir Kaapstad verwag. ŉ Maksimum van 15 °C en ŉ minimum van 4 °C word vandag vir Beaufort-Wes verwag. In Noordwes kan inwoners van Potchefstroom en Rustenburg onderskeidelik ŉ maksimum van 21 °C en 24 °C en ŉ minimum van 6 °C teen Maandag verwag. Inwoners in Pietermaritzburg moet hulle ook gereedmaak vir kouer weer en kan teen Maandag ŉ maksimum van 18 °C en ŉ minimum van 8 °C verwag.